Nissan Micra

Nissan Micra er en siden 1982 i flere generationer fremstillet minibil fra den japanske bilfabrikant Nissan.


Micra (K10, 1982−1992) 

Datsun Micra kom på markedet i december 1982 med tre døre for at konkurrere med biler såsom Honda Jazz/City efter at Nissans tidligere mindste model, Cherry, var blevet større. Efter at Nissan havde besluttet at afskaffe varemærket Datsun, blev modellen omdøbt til Nissan Micra. Modellerne til det europæiske marked blev produceret hos det spanske firma Nissan Motor Ibérica S.A.

I Japan og visse andre lande er Micra kendt under navnet Nissan March. I sommeren 1985 blev modelprogrammet udvidet med en femdørs udgave.

Facelifts 
I juli 1986 fik Micra sit første facelift med blandt andet betydeligt større kofangere. Den første generation af Micra kunne som alternativ til den standardmonterede, femtrins manuelle gearkasse leveres med en tretrins automatgearkasse, hvilket dengang var usædvanligt for en minibil.

Fra 1989 lagde modellen platform til modellerne Pao, S-Cargo og Figaro.

Det andet og sidste facelift fandt sted i september 1989. Dette facelift kan kendes på en lidt rundere front, hvor overgangen mellem forlygterne og de lidt mindre kofangere er flydende. Desuden fik Micra en kølergrill med to ved siden af hinanden liggende luftindtag.

På dette tidspunkt kom Micra i udstyrsvarianterne L, LX og Super S. L er basismodellen, som kan kendes på de manglende sidebeskyttelseslister og ulakerede kofangere. LX-modellen var med tonede sideruder, fjernoplåselig bagklap, midterkonsol og delt bagsæde for daværende forhold meget godt udstyret. Modellen Super S har derudover sportssæder, brede dæk og omdrejningstæller (i stedet for uret i L og LX). Som ekstraudstyr kunne LX og Super S leveres med et stort elektrisk foldetag; modellen bærer så tilnavnet Topic. I de sidste produktionsår kom der flere forskellige specialmodeller af Micra I, som f.eks. Micra Peppermint med mintgrøn metallakering. Den eneste tilbageværende motor for alle udstyrsvarianter var herefter en 1,2-liters benzinmotor med 42 kW (57 hk) og reguleret katalysator.

I juli 1992 blev produktionen af Micra K10 indstillet.

Sikkerhed 
Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne Hur säker är bilen? er/var Micra i årgangene 1983 til 1992 klassificeret som følger:
 1999: Mindst 40 % dårligere end middelbilen
 2001: Mindst 40 % dårligere end middelbilen
 2003: Mindst 15 % dårligere end middelbilen
 2005: Mindst 15 % dårligere end middelbilen
 2007: Dårligere end middelbilen
 2009: Dårligere end middelbilen
 2011: Dårligere end middelbilen
 2013: Mindst 40 % dårligere end middelbilen
 2015: Mindst 40 % dårligere end middelbilen
 2017: Mindst 40 % dårligere end middelbilen

Tekniske data

Micra (K11, 1992−2002) 

I august 1992 præsenterede Nissan den anden generation af Micra, der som den første japanske bil vandt titlen Årets Bil i Europa 1993. Ud over den standardmonterede femtrins manuelle gearkasse findes denne generation af Micra også med en trinløs CVT-gearkasse. Produktionen til Europa fandt nu sted hos Nissan Motor Manufacturing (UK) Ltd. i Washington. I nogle asiatiske lande findes der en søstermodel, som hedder Nissan Verita hhv. Maruti Zen Classic.

Motorprogrammet omfattede fra starten to 16-ventilede motorer på 1,0 og 1,3 liter med 54 hhv. 75 hk. Senere blev en 1,5-liters dieselmotor fra PSA Peugeot Citroën tilføjet motorprogrammet, dog ikke i Danmark. I forbindelse med det sidste facelift i efteråret 2000 blev 1,0'eren opgraderet til 60 hk, mens 1,3'eren blev afløst af en ny 1,4-litersmotor med 82 hk.

I 1997 kom modellen på det japanske marked i en cabrioletudgave, som også benyttes og er blevet benyttet i rallysporten. Stationcarversionen March Box er ligeledes forbeholdt Japan.

Facelifts 
I løbet af sin tiårige byggetid blev Micra K11 modificeret tre gange.

De første modifikationer kom mellem slutningen af 1995 og starten af 1996 med blandt andet en modificeret kølergrill, smalle pyntelister og andre kontaktarme. Desuden findes modellerne fra dette tidspunkt kun med rat med airbag, som første gang blev indført kort før de andre ændringer. Kabinen fik nyt stofindtræk og en mørkere midterkonsol samt mørkere instrumenter.

Det andet facelift fandt sted i februar 1998. Disse modeller kan kendes på de større forlygter samt de modificerede luftindtag på kølergrillen.

I september 2000 fik Micra et yderligere facelift, som kan kendes på krompynten på kølergrillen og de afmørkede baglygter.

I oktober 2002 blev produktionen af Micra K11 indstillet.

Sikkerhed 
Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne Hur säker är bilen? er/var Micra i årgangene 1993 til 2002 hhv. 2003 klassificeret som følger:
 1999: Som middelbilen
 2001: Som middelbilen
 2003: Som middelbilen
 2005: Som middelbilen
 2007: Som middelbilen
 2009: Som middelbilen
 2011: Som middelbilen
 2013: Som middelbilen
 2015: Som middelbilen
 2017: Som middelbilen
 2019: Som middelbilen

Tekniske data

Micra (K12, 2002−2010) 

Efter tre omfattende modifikationer af forgængeren kom den tredje modelgeneration af Micra på markedet i november 2002. Også denne model blev til Europa fremstillet i Storbritannien. Denne model er hovedsageligt kendetegnet ved sit karakteristiske runde design, som primært skulle tiltale kvindelige købere.

Facelift 
I juni 2005 gennemgik Micra et facelift, som kan kendes på det modificerede frontparti med stødliste, et større luftindtag under nummerpladen, forberedelse til tågeforlygter samt hvide blinklys fortil.

K12-serien blev ikke så stor en succes som forgængeren (K11), blandt andet på grund af det teknisk avancerede formsprog. Dertil kom i starten problemer med knastkæden. Især på 1,2-liters benzinmotorerne med 65 og 80 hk blev der af fabrikanten i årgangene 2003 og 2004 monteret en kortlivet knastkæde, som allerede var nødt til at udskiftes ved 80.000 kørte kilometre. På de senere årgange aftog problemet lidt efter lidt, og Micra blev af det tyske ADAC i år 2007 udnævnt til den bil med færrest driftsstop.

I juni 2010 blev produktionen indstillet. Efterfølgeren kom på markedet i slutningen af året.

Micra C+C 
Efter at det i slutningen af 2003 blev besluttet at sætte den på Paris Motor Show 2002 præsenterede prototype i serieproduktion, kunne Micra K12 fra juni 2005 leveres som C+C (coupé-cabriolet). Tagsystemet blev produceret af Karmann på Nissans fabrik i Washington.

I marts 2009 blev produktionen indstillet på grund af manglende efterspørgsel.

Specialmodeller

25th Edition 
Til Micra-seriens 25-års fødselsdag introducerede Nissan specialmodellen 25th Edition, som kan kendes på de sølv/grå sidespejle og hjulkapsler samt fodmåtter med sølvkanter. Modellen har på bagklappen et cirkelrundt logo med påskriften 25th.

160SR 
I november 2005 kom en sportsversion af Micra K12 på markedet. Modellen hedder 160SR og er udstyret med 1,6-litersmotoren med 81 kW (110 hk). Modellen har spoilere, alufælge og i 160SR-pakkeudgaven ligeledes fuldt udstyr.

Sikkerhed 
Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne Hur säker är bilen? er/var Micra i årgangene 2003 til 2010 klassificeret som følger:
 2013: Som middelbilen
 2015: Som middelbilen
 2017: Mindst 20 % dårligere end middelbilen
 2019: Som middelbilen

Tekniske data

Micra (K13, 2010−2017) 

Den fjerde modelgeneration af Nissan Micra blev præsenteret i marts 2010 på Geneve Motor Show i Schweiz. Modellen blev solgt i 160 forskellige lande, og blev produceret i både Thailand, Indien, Mexico og Kina. På det indiske marked sælges der siden 2012 også en søstermodel med navnet Renault Pulse.

Salget af K13 startede i Thailand i marts 2010, og i Danmark i marts 2011.

Bagagerummet i Micra K13 kan rumme 265 til 1132 liter, og tankindholdet er i alle versioner 41 liter.

Facelift 
I juni 2013 gennemgik Micra et hovedsageligt optisk facelift. Den faceliftede Micra kom ud til forhandlerne i september 2013.

Den faceliftede udgave kan kendes på den modificerede kølergrill med V-formet kromliste, som betoner slægtskabet med de andre Nissan-modeller stærkere. Desuden blev motorhjelm, forskærme, forlygter og kofanger modificeret. Bagpå kom der en ny kofanger og nye baglygter med lysdioder.

Teknik 
Bilen blev bygget på en nyudviklet "V"-platform, som kendetegnes ved høj stabilitet og lav vægt. Kabinen har på grund af ændrede ydermål og større akselafstand mere plads end i forgængeren. Modellen findes i modsætning til forgængerne kun med fem døre. Den markante linje over sideruderne fra forgængeren gled ind i designet, da den skulle bibeholdes som kendetegn for modelserien.

K13 er den første generation af Micra, som ikke kan fås med anhængertræk (heller ikke til eftermontering).

I Europa findes Micra med to trecylindrede benzinmotorer på 1,2 liter, enten som sugemotor eller med kompressor. Disse nyudviklede motorer med variabel ventilstyring kommer fra HR-serien, der med fire cylindre gør tjeneste i Tiida og Qashqai. Kompressorversionen udmærker sig ved et lavere CO-udslip og brændstofforbrug, og opnår på grund af kompressorladningen omtrent den samme effekt som en 1,5-liters sugemotor. Ved hjælp af direkte indsprøjtning, brug af Miller-processen og et start/stop-system forbedres effektiviteten yderligere. Ved introduktionen fandtes kun sugemotoren, men i 2011 fulgte kompressorversionen. Begge motorer kan kombineres med en femtrins manuel gearkasse eller et trinløst CVT-gear.

Udstyr 
Det standardmæssige sikkerhedsudstyr består af seks airbags (fører/forsædepassager, side samt gennemgående gardinairbags foran og bagi), ABS med bremseassistent samt ESP. Bilen har ligeledes antispinregulering, af Nissan benævnt TRC – Traction Control System.

Basismodellen Visia First er udstyret med elektrisk servostyring med højdejusterbart rat, manuelt justerbare sidespejle, el-ruder foran, centrallåsesystem med fjernbetjening, udelt fremklappeligt bagsæderyglæn og Isofix-børnesædefastgørelse på bagsædet. Bilen er udstyret med 14" stålfælge på dæk af størrelse 165/70 R 14, og kunne uden merpris kun leveres i sort eller hvid. Ud over metallak er det eneste fra fabrikken tilgængelige ekstraudstyr til basismodellen den såkaldte Comfort Paket bestående af et manuelt klimaanlæg med pollenfilter samt en cd-radio med fire højttalere.

Micra Acenta har ud over manuelt klimaanlæg kørecomputer, el-justerbare sidespejle, et læderbetrukket rat, fartpilot og hastighedsbegrænser, cd-radio med fire højttalere, tågeforlygter, ekstra fralægningsrum, læselampe og et 60:40 delt bagsæderyglæn. Acenta er udstyret med 15" alufælge på dæk af størrelse 175/60 R 15 og findes som den eneste version med CVT-gear.

Topmodellen hedder Micra Tekna og har el-justerbare og -indklappelige sidespejle, automatisk klimaanlæg med pollenfilter, glastag, regnsensor, 15" alufælge, parkeringsassistent med parkeringssensorer bagtil, Intelligent Key med start/stop-knap samt tågeforlygter. Navigationssystemet Nissan Connect med 5" farveskærm, som mod merpris kan leveres til Acenta, er standard i Tekna.

Sikkerhed 
Ved kollisionstesten udført af Euro NCAP i november 2010 fik Micra 30 point for personsikkerhed, 39 point for børnesikkerhed og 21 point for fodgængersikkerhed.

Tekniske data

Micra (K14, 2017−) 

Den femte generation af Micra blev præsenteret på Paris Motor Show i efteråret 2016, og kom til Danmark i maj 2017. En faceliftet version blev præsenteret i november 2020. Allerede på Geneve Motor Show 2015 præsenterede Nissan med modellen Sway en prototype, som skulle give en forsmag på femte generation af Micra.

I modsætning til forgængeren bygges femte generation ikke i Thailand, men derimod sammen med søstermodellen Renault Clio IV og dennes eldrevne aflægger Renault ZOE på Renaults fabrik i Flins-sur-Seine i Frankrig.

Udstyrsvarianter 
Micra findes i følgende udstyrsvarianter:
 Visia: 15" stålfælge med heldækkende hjulkapsler, fører-, passager- (kan frakobles), side- og gardinairbags, aktiv vognbaneassistent, ABS, ESP, bjergigangsætningassistent, kørecomputer, højdejusterbart førersæde, automatisk kørelys, el-ruder foran, hastighedsbegrænser, ISOFIX-børnesædefastgørelse på yderste bagsæder, LED-dagkørelys, højde- og længdejusterbart rat, dæktrykskontrolsystem og centrallåsesystem med fjernbetjening.
 Visia Plus: Som Visia samt audiosystem og klimaanlæg.
 Acenta: Som Visia Plus samt 16" stålfælge med heldækkende hjulkapsler, ratbetjening af radio, kørecomputer med farvedisplay, fartpilot samt lakerede dørhåndtag og sidespejle.
 N-Connecta: Som Acenta samt 16" alufælge, el-indkpappelige sidespejle, motorstartknap, læderrat, tågeforlygter, navigationssystem, regnsensor og tonede bageste sideruder.
 Tekna: Som N-Connecta samt 17" alufælge, Premium-audiosystem, bakkamera, regnsensor, fjernlysassistent, færdselstavlegenkendelse, nødbremseassistent, vognbaneholdeassistent, parkeringssensorer bagtil samt sædevarme.

Farver 
Ud over de to Uni-lakeringer findes Micra med flere forskellige metalfarver samt to perleeffektfarver.

Sikkerhed 
I 2017 blev Micra testet af Euro NCAP. I basisudgaven fik Micra fire ud af fem mulige stjerner. Da modellen som ekstraudstyr kan leveres med sikkerhedspakke, blev Micra også testet med denne og fik ved denne test fem ud af fem mulige stjerner.

Tekniske data 
Ved introduktionen kunne den nye Micra leveres med en 0,9-liters trecylindret benzinmotor og en 1,5-liters firecylindret dieselmotor, begge med turbolader og 66 kW (90 hk). Begge disse motorer er produceret af Renault og gør også tjeneste i Smart. Kort tid senere fulgte en 1,0-liters sugebenzinmotor med 54 kW (73 hk).
 I 2018 blev motorprogrammet udvidet med 1,2-liters benzinturbomotor med 88 kW (120 hk) og 6-trins gearkasse, men uden balanceaksel, og samtidig blev dieselmotoren taget af programmet. Desuden fandt automatgearkassen X-Tronic vej til Micra, i første omgang i kombination med 54 kW (73 hk)-benzinmotoren. Efter faceliftet er der kun én motor på programmet, en 1,0-liters benzinturbomotor med 68 kW (92 hk) som kan kombineres med enten femtrins manuel eller trinløs gearkasse.

Alle versioner af Micra er udstyret med tandstangsstyretøj med elektrisk servostyring. Forhjulene er ophængt på MacPherson-fjederben og tværled, og baghjulene på en flerleddet aksel. Bremsesystemet er udstyret med skivebremser på forhjulene og tromlebremser på baghjulene.

Referencer

Litteratur 
 Automobil Revue. Katalog 1991, 2000, 2001, 2003, 2006, 2013 og 2017 (på tysk og fransk).

Eksterne henvisninger 

 Officielt websted for den aktuelle Micra

Micra
Minibiler
Cabrioleter
Forhjulstrukne biler
Biler introduceret i 1982
Biler fra 1980'erne
Biler fra 1990'erne
Biler fra 2000'erne
Biler fra 2010'erne
Årets Bil i Europa